ddrg/super_eurlex huggingface dataset:
KIRJALLINEN KYSYMYS E-1522/01 esittäjä(t): Luciano Caveri (ELDR) komissiolle. Laihdutuksessa käytettävät haitalliset yrttivalmisteet.



Virallinen lehti nro 350 E , 11/12/2001 s. 0179 - 0180



KIRJALLINEN KYSYMYS E-1522/01 esittäjä(t): Luciano Caveri (ELDR) komissiolle (21. toukokuuta 2001) Aihe: Laihdutuksessa käytettävät haitalliset yrttivalmisteet Yrttivalmisteiden käyttö laihdutuksessa on yleistynyt kaikkialla Euroopassa. Tällaiset valmisteet ovat useaan otteeseen aiheuttaneet terveydellisiä ongelmia ja joissakin tapauksissa tällaiset laihdutuskuurit ovat jopa johtaneet kuolemaan. Tietyn tyyppisten yrttien, kuten Larrea tridentatan (joka aiheuttaa hepatiittia), Teuricum chamaedrisin tai Scutellaria laterifolian (jotka vahingoittavat maksaa), Datura stramoniumin tai Plox rhododendrin (jotka aiheuttavat aivotoiminnan häiriöitä) sekä ns. kiinalaisten yrttien, kuten Aristolochia frangchin tai Stephania tetrandan (jotka vahingoittavat munuaisia) käyttöä pitäisi Euroopan unionissa säädellä sopivalla tavalla laatimalla asianmukaiset luettelot yrteistä, jotka ovat haitallisia tai joita ei voida käyttää fytoterapiassa tai, joissakin tapauksissa, joita ei voida maahantuoda. Miten komissio arvioi yllä mainittua ongelmaa? Mitä ehdotuksia komissio aikoo tehdä tässä asiassa? Erkki Liikasen komission puolesta antama vastaus (16. heinäkuuta 2001) Yhteisön voimassaoleva lainsäädäntö kieltää lääkkeen saattamisen jäsenvaltion markkinoille, ennen kuin komissio tai jokin jäsenvaltioista on myöntänyt siihen luvan. Markkinoille saattamista koskeva lupa myönnetään vain, jos tuotteen osoitetaan täyttävän laadulle, turvallisuudelle ja tehokkuudelle asetetut perusvaatimukset. Tarkoituksena on estää sellaisten lääkkeiden markkinointi, joiden riskit ovat hyötyjä suuremmat. Lainsäädäntöä sovelletaan kaikenlaisiin lääkkeisiin, myös yrteistä valmistettuihin. Kansalliset viranomaiset eivät kuitenkaan käsittele yrtteihin perustuvia aineita täysin yhtenäisellä tavalla, mikä on vaarana yhteisön lääkelainsäädännössä vaaditulle kansanterveyden riittävälle suojelulle. Erot liittyvät muun muassa tuotteiden luokitteluun sekä soveltamisvaatimuksiin ja menettelyihin. Tilanteen korjaamiseksi komissio valmistelee parhaillaan perinteisesti käytettyjä yrittilääkkeitä koskevaa erillisdirektiiviä. Sen tarkoituksena on luoda erityinen rekisteröintimenettely ja säätää kyseisten tuotteiden laadun, turvallisuuden, ja tehokkuuden vaatimista erityisperusteista. Ellei yrttilääke saa nykyisen lainsäädännön mukaista lupaa tai ellei sitä rekisteröidä uuden direktiivin mukaisesti, sitä ei saa päästää yhteisön markkinoille. Tästä syystä erillistä luetteloa kielletyistä tuotteista tai aineista ei pidetä tarpeellisena eikä sellaista kaavailla valmisteilla olevaan direktiiviin.
KIRJALLINEN KYSYMYS E-1186/01 esittäjä(t): Raimon Obiols i Germà (PSE) komissiolle. Euroopan unionin ja Algerian neuvottelujen kehittyminen.



Virallinen lehti nro 318 E , 13/11/2001 s. 0220 - 0221



KIRJALLINEN KYSYMYS E-1186/01 esittäjä(t): Raimon Obiols i Germà (PSE) komissiolle (19. huhtikuuta 2001) Aihe: Euroopan unionin ja Algerian neuvottelujen kehittyminen Vuoden 2000 huhtikuussa Euroopan unioni ja Algerian viranomaiset aloittivat uudelleen neuvottelut edistääkseen molempia sopimuspuolia tyydyttävän assosiaatiosopimuksen solmimista. Euroopan komissio on esittänyt Barcelonan prosessin lujittamista koskeneessa tiedonannossaan samoin kuin erilaisissa suullisissa vastauksissa, joita se on antanut Euroopan parlamentille, toiveensa, että nuo neuvottelut saatettaisiin päätökseen ennen vuoden 2001 kesäkuuta, mikä edellyttää kaikilta sopimuspuolilta huomattavia ponnisteluja. Kysyisin viimeisimpien neuvottelukierrosten tulosten valossa erityisesti Brysselissä 15. ja 16. maaliskuuta järjestetyn neuvottelukierroksen takia, jossa havaittiin, että monilla osa-alueilla on tarpeen jatkaa neuvotteluja keskeytymättä seuraavia asioita: - Mitkä ovat komission tämänhetkiset suunnitelmat sopimusneuvottelujen saattamiseksi menestyksekkäästi päätökseen? - Milloin ja millä tavoin erilaisista oikeus- ja sisäasioiden neuvottelulukuihin sisältyvistä näkökohdista aiotaan keskustella yksityiskohtaisesti? - Onko edistytty vakiinnuttamaan jollakin lailla muutakin Algerian kanssa käytävää poliittista vuoropuhelua kuin yhteisön troikan ja Algerian ulkoasiainministeriön väliset ad hoc -kokoukset? Christopher Pattenin komission puolesta antama vastaus (14. kesäkuuta 2001) Komission puheenjohtajan vieraillessa Algerissa 12.-13. tammikuuta 2001 saavutettiin presidentti Bouteflikan kanssa poliittinen kompromissi assosiaatiosopimuksen allekirjoittamiseksi ennen vuoden 2001 loppua. Sen jälkeen neuvottelut ovat edenneet hyvää vauhtia ja niiden määräaikoja on aikaistettu. Neuvottelut oikeus- ja sisäasioita koskevasta luvusta käytiin yhdeksännen neuvottelukierroksen aikana Algerissa 14.-16. toukokuuta ja niitä niitä jatketaan kesäkuussa Brysselissä. Poliittista vuoropuhelua on käyty säännöllisesti tammikuusta 1998 EU:n troikan vierailujen ja paikan päällä olevan edustuston toiminnan yhteydessä. Ministeritroikka kokoontui viimeksi 24. huhtikuuta 2001. Assosiaatiosopimuksen tekeminen vahvistaa edelleen kyseistä prosessia institutionalisoimalla poliittisen vuoropuhelun sopimuksella perustettujen elinten eli assosiaationeuvoston ja assosiaatiokomitean yhteyteen.
KIRJALLINEN KYSYMYS E-1561/01 esittäjä(t): Robert Sturdy (PPE-DE) komissiolle. Ruhojen poltto ja renderointi Yhdistyneessä kuningaskunnassa.



Virallinen lehti nro 350 E , 11/12/2001 s. 0190 - 0190



KIRJALLINEN KYSYMYS E-1561/01 esittäjä(t): Robert Sturdy (PPE-DE) komissiolle (28. toukokuuta 2001) Aihe: Ruhojen poltto ja renderointi Yhdistyneessä kuningaskunnassa Yhdistyneessä kuningaskunnassa yli 30 kuukauden ikäisiä nautoja koskeva järjestely (OTMS) oikeuttaa EU:n täysiin korvauksiin vain siinä tapauksessa, että ruho poltetaan (renderointitapauksessa tosin saatetaan maksaa 80:n prosentin ennakko). Yhdistynyt kuningaskunta menettää täten korot, sillä maan interventioelimen (Intervention Board) politiikka suosii renderointia ruhojen polttamisen sijaan. Onko tämä seurausta muutoksesta Euroopan komission vai Yhdistyneen kuningaskunnan hallituksen politiikassa? Franz Fischlerin komission puolesta antama vastaus (20. heinäkuuta 2001) Naudanliha-alan poikkeuksellisista markkinatukitoimenpiteistä Yhdistyneessä kuningaskunnassa 19 päivänä huhtikuuta 1996 annetussa komission asetuksessa (EY) N:o 716/9(1) säädetään, että yhteisö osallistuu Yhdistyneelle Kuningaskunnalle yli 30 kuukauden ikäisten nautaeläinten (OTM) tuhoamisesta aiheutuviin kustannuksiin. Yhteisrahoitus, joka on yksittäinen määrä eläintä kohti, maksetaan sen jälkeen kun eläin on täysin poltettu, mutta asetuksessa säädetään, että renderointitapauksessa yhteisön osuudesta saa 80 prosenttia ennakkona. Koska kapasiteetti ei riitä yli 30 kuukauden ikäisten nautaeläinten välittömään polttamiseen, järjestelmän mukaisesti eläinten osat on renderoitu taliksi ja lihaluujauhoksi, jotka ovat suhteellisen helppoja säilöä, kunnes ne voidaan polttaa. Komissio toteaa, että polttamiseen liittyvä kapasiteettiongelma on vielä nykyäänkin se syy, jonka perusteella Yhdistynyt kuningaskunta päättää renderoiko se eläimet vai polttaa se ne välittömästi. (1) EYVL L 99, 20.4.1996.
KIRJALLINEN KYSYMYS E-1392/01 esittäjä(t): Christopher Huhne (ELDR) komissiolle. Julkiset investoinnit.



Virallinen lehti nro 364 E , 20/12/2001 s. 0098 - 0099



KIRJALLINEN KYSYMYS E-1392/01 esittäjä(t): Christopher Huhne (ELDR) komissiolle (10. toukokuuta 2001) Aihe: Julkiset investoinnit Myöntääkö komissio, että sekä julkisella että yksityisellä sektorilla sijoituksille on varmistettava asianmukainen tuottoprosentti? Jos komissio myöntää sen, millä perusteilla julkiset investoinnit sisältyvät julkisen lainoituksen kohdistettuihin toimiin? Miksi ei voida yksinkertaisesti varmistaa, että julkisilla investoinneilla saavutetaan sekä ennakoidusti että jälkikäteen arvioituna asiamukaiset tuotot? Pedro Solbes Miran komission puolesta antama vastaus (10. heinäkuuta 2001) Komissio on samaa mieltä siitä, että niin julkisella kuin yksityiselläkin sektorilla olisi toteutettava investointeja, joiden asianmukainen tuotto on varmaa. Lisäksi komissio katsoo, että julkisen sektorin on mahdollisuuksiensa mukaan osallistuttava talouden pääoman kartuttamiseen ja taloudellisen kasvun edistämiseen(1). Julkisten investointien määrä on kuitenkin sovitettava yhteen budjettikurin periaatteiden kanssa, eikä se siis saa olla ristiriidassa talousarvion rajoitusten, eikä varsinkaan vakaus- ja kasvusopimuksessa julkisen talouden tasapainolle asetettujen edellytysten kanssa. Näillä edellytyksillä pyritään palauttamaan julkisen talouden tasapaino keskipitkällä aikavälillä, mutta samalla julkisen velan supistumisen ansiosta niillä voidaan myös luoda liikkumavaraa julkisten investointimenojen lisäämiselle. Voidakseen arvioida hankkeiden tuottavuutta sekä sitä, ryhtyykö julkinen sektori niitä rahoittamaan, julkiset laitokset käyttävät apunaan kustannus-hyötyanalyysejä. Käytössä on useita menetelmiä, ja osassa niistä otetaan huomioon myös budjettimäärärahat. Budjettikurin noudattamiseksi on kannattavuutta kuitenkin tarkasteltava budjettinäkökohdat huomioon ottaen. (1) Ks. komission tiedonanto Julkisen talouden vaikutus kasvuun ja työllisyyteen: Laadun ja kestävyyden parantaminen, KOM(2000) 846 lopullinen.
KIRJALLINEN KYSYMYS E-1455/01 esittäjä(t): Daniel Hannan (PPE-DE) komissiolle. Tutkimustuki.



Virallinen lehti nro 364 E , 20/12/2001 s. 0116 - 0117



KIRJALLINEN KYSYMYS E-1455/01 esittäjä(t): Daniel Hannan (PPE-DE) komissiolle (17. toukokuuta 2001) Aihe: Tutkimustuki Miten komissio on tukenut Kansainvälisen siirtymätalouden instituuttia? Mistä budjettikohdasta? Mitkä muut instituutit ja laitokset saivat tukea samana vuonna? Christopher Pattenin komission puolesta antama vastaus (26. heinäkuuta 2001) Siirtymätalouden tutkimuslaitos Stockholm Institute for Transitional Economicsin (SITE) kanssa tehtiin vuonna 1997 (tarjouskilpailun perusteella) sopimus venäläis-eurooppalaiselle talouspolitiikan keskukselle (Russia-Europe Centre for Economic Policy, RECEP) annettavasta avusta. Sopimusta rahoitetaan budjettikohdasta B7-520 (Tuki Itä-Euroopan ja Keski-Aasian kumppanimaille), ja sen kokonaissuuruus on 2 149 824 euroa. Vuonna 1999 tehtiin toinenkin sopimus, jonka kokonaissuuruus on 2 548 668 euroa. Viime vuonna tehtiin 123 244 euron suuruinen sopimus. Vuonna 2000 tutkimuslaitos sai lisäksi 440 700 euroa budjettikohdasta B6-641. Budjettikohdasta B7-520 annetaan rahoitustukea hyvin monenlaisille Itä-Euroopassa ja Keski-Aasiassa toteutettaville hankkeille ja ohjelmille. Eri konsulttien, asiantuntijoiden, viranomaisten ja laitosten kanssa on tehty yli 500 sopimusta ajalle, jonka SITE:n sopimus kestää.
KIRJALLINEN KYSYMYS E-0524/01 esittäjä(t): Jonas Sjöstedt (GUE/NGL) neuvostolle. Keskustelu EU-virkamiesten palkoista.



Virallinen lehti nro 340 E , 04/12/2001 s. 0043 - 0043



KIRJALLINEN KYSYMYS E-0524/01 esittäjä(t): Jonas Sjöstedt (GUE/NGL) neuvostolle (23. helmikuuta 2001) Aihe: Keskustelu EU-virkamiesten palkoista Ruotsin hallitus on aikaisemmin yrittänyt käynnistää keskustelua EU-virkamiesten taloudellisista ehdoista. 22. syyskuuta 1997 Ruotsin pääministeri Göran Persson tapasi komission silloisen puheenjohtajan Santerin. Persson arvosteli tuolloin korkeita palkkoja, mutta ei saanut ajatuksilleen tukea. Jälkeenpäin hän sanoi, että asiaan pureuduttaisiin vähän syvemmälle. Toistaiseksi mitään ei näytä tapahtuneen. Nyt Ruotsi on neuvoston puheenjohtajavaltio ja Göran Persson edelleen pääministeri. Mitä Ruotsi tekee puheenjohtajavaltiona saadakseen aikaan keskustelua EU-virkamiesten palkoista ja palkkaehtojen mukauttamisesta jäsenvaltioiden palkkatasoihin? Vastaus (10. heinäkuuta 2001) Neuvosto palauttaa arvoisan parlamentin jäsenen mieleen sen, että Euroopan yhteisön perustamissopimuksen 283 artiklan mukaisesti neuvosto vahvistaa määräenemmistöllä komission ehdotuksesta ja kuultuaan niitä muita toimielimiä, joita asia koskee, Euroopan yhteisöjen virkamiehiin sovellettavat henkilöstösäännöt ja yhteisön muuta henkilöstöä koskevat palvelussuhteen ehdot. Virkamiesten palkkausta ja sosiaalisia etuja käsitellään henkilöstösääntöjen V osastossa. Neuvosto seuraa asian käsittelyä erityisesti komission jäsenen Neil Kinnockin esitettyä palkkoja ja eläkkeitä koskevan suuntaa-antavan asiakirjan, jonka komissio hyväksyi 28. helmikuuta 2001. Asiakirjasta keskustellaan parhaillaan ammattiyhdistysten kanssa korkean tason työryhmässä. Neuvosto on valmis käsittelemään komission virallisia ehdotuksia heti niitä saatuaan.
KIRJALLINEN KYSYMYS E-1288/01 esittäjä(t): Struan Stevenson (PPE-DE) komissiolle. Eläinkuljetukset ‐ Eid-el-Kebir.



Virallinen lehti nro 350 E , 11/12/2001 s. 0109 - 0110



KIRJALLINEN KYSYMYS E-1288/01 esittäjä(t): Struan Stevenson (PPE-DE) komissiolle (3. toukokuuta 2001) Aihe: Eläinkuljetukset Eid-el-Kebir EU:n lainsäädännön ja uskonnollisten traditioiden vastaisesti toimivat epäpätevät ihmiset teurastavat joka vuosi julmasti kymmeniä tuhansia lampaita Pariisissa järjestettävässä Eid-el-Kebir-juhlassa. Monet teurastusmenetelmät, joissa eläimet todistavat toistensa kuolemaa, ovat islamilaisten traditioiden mukaisten yksityiskohtaisten menettelytapojen vastaisia. Tuskaa ja kärsimystä lisää se, että eläimiä teurastavat epäpätevät henkilöt, joilla ei ole teurastukseen vaadittavaa taitoa. Eläinten teurastaminen ulkona teurastamojen asemesta uhmaa yhteisön lainsäädäntöä ja Euroopan yhteisön Ranskalle esittämiä vaatimuksia valvoa kansallisen lainsäädännön noudattamista. Mitä komissio aikoo tehdä rangaistakseen Ranskan hallitusta siitä, että se on jättänyt räikeästi noudattamatta EU:n lainsäädäntöä? Miksi komissio ei toistuvista pyynnöistä huolimatta ole ryhtynyt toimiin estääkseen lainvastaisen toiminnan? David Byrnen komission puolesta antama vastaus (26. kesäkuuta 2001) Komissio on tietoinen lukuisista valituksista, jotka koskevat eläinten kohtelua kyseisen tapahtuman aikana. Se, että Ranskan viranomaiset ovat järjestäneet tai sallineet suuren eläinjoukon teurastamisen yhteisön lainsäädännön vastaisissa olosuhteissa, ei ole hyväksyttävää. Jäsenvaltiot ovat vastuussa eläinten teurastusta ja lopettamista koskevan yhteisön lainsäädännön täytäntöönpanosta eläintensuojelusta teurastus- tai lopettamishetkellä 22 päivänä joulukuuta 1993 annetun neuvoston direktiivin 93/119/EY säännösten mukaisesti(1). Komissio on ollut tässä asiassa säännöllisesti yhteydessä Ranskan viranomaisiin, ja ennen vuoden 2001 Eid-el-Kabir-juhlaa komissio oli suorassa yhteydessä asiasta vastaavaan Ranskan ministeriin. Komissiolle ilmoitettiin lukuisista parannuksista vuoden 2001 juhlan järjestelyissä. Lisäksi komissiolle vakuutettiin, että ulkona tapahtuvat teurastukset lopetetaan ennen vuotta 2004, ja tällä välin niiden määrää vähennetään jatkuvasti. Todettiin, että tiukempi aikataulu saattaisi aiheuttaa vakavaa yleistä rauhattomuutta. Komissio katsoo, että riskiin on suhtauduttava vakavasti. Nyt kun vuoden 2001 Eid-el-Kabir-juhla on ohi, komissio arvioi tosiasialliset parannukset Ranskan viranomaisilta pyydetyn raportin perusteella. Mikäli riittävää edistystä ei ole tapahtunut, komissio harkitsee Euroopan yhteisön perustamissopimuksen 226 artiklan (ent. 169 artikla) mukaisen jäsenyysveloitteiden rikkomisesta johtuvan menettelyn aloittamista. (1) EYVL L 340, 31.12.1993.
KIRJALLINEN KYSYMYS E-0876/01 esittäjä(t): Niels Busk (ELDR) komissiolle. Elintarvikeapu Venäjälle.



Virallinen lehti nro 340 E , 04/12/2001 s. 0114 - 0115



KIRJALLINEN KYSYMYS E-0876/01 esittäjä(t): Niels Busk (ELDR) komissiolle (27. maaliskuuta 2001) Aihe: Elintarvikeapu Venäjälle Tilintarkastustuomioistuimen erityiskertomus maataloustuotteiden jakeluohjelmasta Venäjän federaatiolle(1) havainnollistaa sitä, miten ongelmallista tavaroiden toimittaminen Venäjälle on. Komissiota pyydetään siksi vastaamaan seuraaviin kysymyksiin: 1. Aikooko komissio mahdollisissa tulevissa elintarvikeaputoimissa välttää avun toimittamista maihin, joissa yhteisön viejillä on kaupallisia etuja? 2. Antavatko Venäjälle annettavaa elintarvikeapua koskevasta valtioiden välisestä sopimuksesta saadut kokemukset komissiolle aiheen tarkistaa viejän vastuuta kyseisen maan tapauksessa, vrt. aikaisemmat kysymykset E-0979/00(2) ja E-2792/00(3)? (1) EYVL C 25, 25.1.2001. (2) EYVL C 89 E, 20.3.2001, s. 6. (3) EYVL C 113 E, 18.4.2001, s. 177. Franz Fischlerin komission puolesta antama vastaus (7. kesäkuuta 2001) 1. Yhteisön elintarvikeapua ja elintarvikeavun hallintoa koskevalla politiikalla pyritään parantamaan kehitysmaiden elintarviketurvaa. Kyseistä politiikkaa, joka on elintarvikeapua koskevan yleissopimuksen ja siihen liittyvien menettelytapasääntöjen mukaista, toteutettaessa pyritään huolellisesti välttämään kaikkia mahdollisia edunsaajamaiden tuotantoon ja tuontirakenteisiin kohdistuvia haitallisia vaikutuksia. Edellä mainituista periaatteista poikettiin ainoastaan harvoin ja vain joissain kiireellisissä tapauksissa maissa, joissa oli sellainen taloudellinen kriisi, jonka katsottiin vaativan välittömiä (ja väliaikaisia) toimia. Komissio laatii parhaillaan elintarvikeapua ja elintarviketurvaa koskevaa tiedonantoluonnosta, jossa edellä mainitut periaatteet esitetään uudelleen, elintarvikeapua ja elintarviketurvan parantamiseksi käytettävää välinettä koskevan arvioinnin perusteella. 2. Arvoisan parlamentin jäsenen esittämä kirjallinen kysymys E-0979/00(1) koskee vientitukea saavien tuotteiden jälleentuontia koskevaa erityistä kysymystä. Myös arvoisan parlamentin jäsenen kirjallinen kysymys E-2792/00(2) koskee vientitukia saavien tuotteiden jälleentuontia. Maataloustuotteiden jakeluohjelmaa Venäjän federaatiolle koskevasta tilintarkastustuomioistuimen erityiskertomuksesta nro 18/2000 ei käy ilmi, että tuotteita olisi jälleentuotu yhteisöön. Lisäksi on todettava, ettei kyseisen ohjelman mukaisille toimituksille myönnetä vientitukea (maataloustuotteiden jakeluohjelmasta Venäjän federaatiolle 17 päivänä joulukuuta 1998 annetun neuvoston asetuksen (EY) N:o 2802/98(3) 2 artiklan 4 kohta). Venäjälle suuntautuvan tuetun viennin osalta komissio on 28. heinäkuuta 1999 tekemällään päätöksellä, jonka voimassaoloa on jatkettu 21. kesäkuuta 2000 tehdyllä päätöksellä, määrännyt erityistoimenpiteitä viejien toiminnan helpottamiseksi. (1) EYVL C 89 E, 20.3.2001. (2) EYVL C 113 E, 18.4.2001. (3) EYVL L 349, 24.12.1998.
KIRJALLINEN KYSYMYS E-1943/01 esittäjä(t): Pere Esteve (ELDR) komissiolle. Matkaoppaan ammatin sääntely.



Virallinen lehti nro 364 E , 20/12/2001 s. 0228 - 0229



KIRJALLINEN KYSYMYS E-1943/01 esittäjä(t): Pere Esteve (ELDR) komissiolle (3. heinäkuuta 2001) Aihe: Matkaoppaan ammatin sääntely EU:n periaatteen mukaan matkaopas voi harjoittaa ammattiaan kotimaansa ulkopuolella silloin, kun hän toimii ulkomaisen ryhmän oppaana eikä työskentele paikoissa, joissa vaaditaan erikoisopasta. Tällaisia ovat museot ja erityiset maan historiaan ja arkkitehtuuriin liittyvät paikat. Tämä on ainoa matkaoppaan ammattia koskeva EU:n erikoismääräys. Katsooko komissio, että matkatoimistojen myymillä matkoilla Euroopassa - kaupalliseen tarkoitukseen tuotetut päivän tai vain osan siitä kestävät matkat, joiden lähtö- ja paluupiste on sama ja joiden nähtävyyksiin kuuluvat joko suoraan tai epäsuorasti kohteen luontoon, kulttuuriin ja historiaan liittyvät seikat - pitää matkan onnistumisen vuoksi olla mukana asiaan kuuluva ja pätevä matkaopas? Aikooko komissio säännellä lisää matkaoppaan ammattiin liittyviä seikkoja Euroopan unionissa? Frederik Bolkesteinin komission puolesta antama vastaus (4. syyskuuta 2001) Arvoisan parlamentin jäsenen mainitsema periaate on vahvistettu matkaoppaita koskevassa Euroopan yhteisöjen tuomioistuimen oikeuskäytännössä (26. helmikuuta 1991 annetut tuomiot: asia C-154/89, Ranska, Kok. 1991, s. I-659; C-180/89, Italia, Kok. 1991, s. I-709; asia C-198/89, Kreikka, Kok. 1991, s. I-727). Tuomioistuin on katsonut, että vaatimus, jonka mukaan matkailijoiden mukana on oltava erikoistunut ammattiopas, on oikeutettu silloin, kun kyseessä on yleinen etu, joka liittyy historian rikkauksien arvoon saattamiseen sekä maan taiteellista ja kulttuuriperintöä koskevien tietojen mahdollisimman laajaan levittämiseen. Tuomioistuimen perustelujen mukaan tämän yleisen edun määrittämisen kannalta ei siis ole olennaista tutustumismatkan kesto, vaan vierailukohteen taiteellinen, arkkitehtoninen, historiallinen tai muu kulttuuriarvo. Komissio ei aio ehdottaa matkaoppaan ammattia koskevia erityistoimenpiteitä. EY:n perustamissopimuksen 40 ja 47 artiklan (ent. 49 ja 57 artiklan) mukaisesti ammatteja koskevat yhteisön direktiivit on ainoastaan tarkoitettu helpottamaan henkilöiden vapaata liikkumista, kun taas ammattitoiminnan sääntely kuuluu jäsenvaltioiden toimivaltaan. Komissio työskentelee kuitenkin parhaillaan ammatillisen koulutuksen vastavuoroista tunnustamista koskevan yhteisön lainsäädännön parantamiseksi yleisesti. Kesäkuussa 2001 komissio käynnisti julkisen kuulemismenettelyn valmistellakseen uutta direktiiviä tällä alalla.(1) Komissio suunnittelee antavansa hyväksyttäväksi ehdotuksen yhtenäisemmästä, avoimemmasta ja joustavammasta ammatillisen koulutuksen tunnustamista koskevasta järjestelmästä ennen kevään 2002 Eurooppa-neuvoston kokousta. (1) Euroopan komission yksiköiden valmisteluasiakirja ammatillisen koulutuksen tunnustamista koskevasta tulevasta järjestelmästä (toukokuu 2001).